b'\n_START_ARTICLE_\nHolocefali\n_START_SECTION_\nMorfologia extern\xc4\x83\n_START_PARAGRAPH_\nSpre deosebire de str\xc4\x83mo\xc8\x99ii lor din era mezozoic\xc4\x83, care aveau corpul turtit dorsoventral, holocefalii actuali (himerele) au corpul fusiform alungit mai \xc3\xaengro\xc8\x99at \xc8\x99i mai obtuz \xc3\xaen regiunea capului \xc8\x99i mai sub\xc8\x9biat spre coad\xc4\x83, care este lung\xc4\x83 \xc8\x99i l\xc4\x83\xc8\x9bit\xc4\x83 ca o panglic\xc4\x83. Corpul holocefalilor se aseam\xc4\x83n\xc4\x83 cu acela al rechinilor, cu deosebirea c\xc4\x83 capul lor este mai turtit lateral, prelungit \xc3\xaentr-un rostru nu prea lung \xc8\x99i sus\xc8\x9binut de un cartilaj. Rostrul nu este dezvoltat la toate speciile. Sub rostru se g\xc4\x83se\xc8\x99te gura mic\xc4\x83, \xc3\xaengust\xc4\x83, cu buzele sus\xc8\x9binute de cartilaje. Deasupra gurii se g\xc4\x83sesc n\xc4\x83rile care comunic\xc4\x83 cu ea prin c\xc3\xa2te un \xc8\x99an\xc8\x9b. Pe partea superioar\xc4\x83 a capului se g\xc4\x83sesc ochii mari, lipsi\xc8\x9bi de pleoape \xc8\x99i apropia\xc8\x9bi unul de altul._NEWLINE_Spre deosebire de str\xc4\x83mo\xc8\x99ii mezozoici, care aveau corpul acoperit cu solzi placoizi f\xc4\x83r\xc4\x83 smal\xc8\x9b, holocefalii adul\xc8\x9bi actuali au corpul gola\xc8\x99, iar solzii placoizi nu s-au p\xc4\x83strat dec\xc3\xa2t la exemplarele tinere \xc8\x99i la masculul adult pe un mic tentacul din cre\xc8\x99tetul capului \xc8\x99i pe organul de acuplare._NEWLINE_Holocefalii au dou\xc4\x83 \xc3\xaenot\xc4\x83toare dorsale; cea anterioar\xc4\x83 de form\xc4\x83 triunghiular\xc4\x83, scurt\xc4\x83, \xc3\xaenalt\xc4\x83 este erectil\xc4\x83 \xc8\x99i precedat\xc4\x83 de un spin puternic, este a\xc8\x99ezat\xc4\x83 deasupra \xc3\xaenot\xc4\x83toarelor pectoralelor; cea posterioar\xc4\x83 este lung\xc4\x83 \xc8\x99i scund\xc4\x83. \xc3\x8enot\xc4\x83toarele pectorale sunt mari \xc8\x99i ascu\xc8\x9bite; iar \xc3\xaenot\xc4\x83toarele ventrale mai mici \xc8\x99i pedunculate. \xc8\x98i unele \xc8\x99i altele au razele lor cartilaginoase prinse pe c\xc3\xa2te un singur cartilaj bazal. \xc3\x8enot\xc4\x83toarea anal\xc4\x83 este mic\xc4\x83. \xc3\x8enot\xc4\x83toarea codal\xc4\x83 este, la adul\xc8\x9bi, heterocerc\xc4\x83, iar la indivizii tineri, protocerc\xc4\x83.\n_START_SECTION_\nScheletul\n_START_PARAGRAPH_\nScheletul este cartilaginos. Scheletul axial este primitiv. El este reprezentat \xc3\xaen mod principal prin notocord (coarda dorsal\xc4\x83) bine dezvoltat, \xc3\xaenconjurat de corpurile vertebrale inelare, care poart\xc4\x83 arcuri. Coarda dorsal\xc4\x83 nu este strangulat\xc4\x83 de corpul vertebrelor, dar \xc3\xaen teaca sa extern\xc4\x83 se formeaz\xc4\x83 inele calcificate. Corpul vertebrelor este rudimentar. Himerele n-au coaste._NEWLINE_Craniul este o cutie cartilaginoas\xc4\x83 complet \xc3\xaenchis\xc4\x83. De la acest fel de craniu se trage numele de holocefali. La holocefali, articula\xc8\x9bia arcului mandibular la neurocraniu se face prin cartilajul palatop\xc4\x83trat (falc\xc4\x83 superioar\xc4\x83), care este concrescut imobil \xc3\xaen toat\xc4\x83 lungimea sa la baza craniului (articula\xc8\x9bie autostilic\xc4\x83), f\xc4\x83r\xc4\x83 s\xc4\x83 fie articulat\xc4\x83 cu arcul hioidian. Cartilajul palatop\xc4\x83trat e foarte mic.\n_START_SECTION_\nTubul digestiv\n_START_PARAGRAPH_\nDin\xc8\x9bii au form\xc4\x83 de pl\xc4\x83ci osoase (form\xc4\x83 placoid\xc4\x83) cu suprafa\xc8\x9b\xc4\x83 sf\xc4\x83rm\xc4\x83toare, provenind probabil din contopirea din\xc8\x9bilor placoizi ai plagiostomilor. Ei sunt concrescu\xc8\x9bi cu f\xc4\x83lcile scurte \xc8\x99i puternice. Num\xc4\x83rul din\xc8\x9bilor la holocefali este mic, ace\xc8\x99tia av\xc3\xa2nd o cre\xc8\x99tere permanent\xc4\x83, deci \xc3\xaenlocuirea din\xc8\x9bilor nu are loc. \xc3\x8en falca superioar\xc4\x83 se g\xc4\x83sesc de fiecare latur\xc4\x83 c\xc3\xa2te 3, 2 sau 1, iar \xc3\xaen, cea inferioar\xc4\x83 c\xc3\xa2te un dinte. Articula\xc8\x9bia autostilic\xc4\x83 a f\xc4\x83lcii cu neurocraniu \xc8\x99i structura din\xc8\x9bilor acestor pe\xc8\x99ti sunt adapt\xc4\x83ri ale lor la hr\xc4\x83nirea cu nevertebrate cu schelet extern._NEWLINE_Tubul digestiv este slab diferen\xc8\x9biat; \xc3\xaen special, stomacul aproape c\xc4\x83 nu este individualizat. Valvula spiral\xc4\x83 din regiunea posterioar\xc4\x83 a intestinului holocefalilor este slab dezvoltat\xc4\x83 \xc8\x99i are numai opt spire. Intestinul nu se deschide \xc3\xaentr-o cloac\xc4\x83, ci printr-un orificiu anal a\xc8\x99ezat \xc3\xaenapoia orificiului urogenital.'